שיר משחק

שיר משחק הוא שיר בעל טקסט פשוט ומנגינה פשוטה, החוזר על עצמו במהלך משחק. שירי משחק כוללים לרוב תנועות חוזרות ונשנות, ולעיתים ריקוד.
קיימים סוגי שירי משחק רבים, ביניהם: שירי מגע, שירי הקפצה על הברכיים, שירי אצבעות, שירי מחבואים, שירי ריקוד (במעגל, בשורות, בזוגות), שירי קפיצה בדלגית ובגומי, שירי כדרור, שירי מניה, שירי ערש.

שירי פעוטות

ידיים למעלה
על הראש
על הכתפיים
אחת שתיים שלוש!
לצלילי השיר מניע המבוגר את ידי הפעוט לפי ההוראות. בשורת הספירה מוחאים לפעוט כפיים.
מחי מחי כפיים
ניסע לירושלים
אחת, שתיים, שלוש
ידיים על הראש!
לאורך רוב השיר, פרט לשורה האחרונה, מוחאים כפיים. הפעילות החטופה בשורה האחרונה מפתיעה ומצחיקה את הפעוטות.

ריקוד במעגל

לצלילי "עוגה עוגה" של אהרון אשמן הפעוטות מסתובבים במעגל, ויושבים וקמים בשורות האחרונות.
המשחק ומנגינת השיר דומים לאלו של השיר באנגלית Here We Go Round the Mulberry Bush אשר כולל בסופו נפילה אחורה.

בנו גשר מזהב

בנו גשר, בנו גשר, בנו גשר מזהב,
כולם עוברים, כולם עוברים ואחרון נתפס!"
שני משתתפים מחזיקים ידיים ויוצרים מעין גשר, תחתיו עוברים בטור יתר המשתתפים לצלילי השיר. בהשמע המילה "נתפס" מורידים יוצרי הגשר את ידיהם, ולוכדים את אחד העוברים. בגרסה אחרת למשחק, בהשמע המילה "נתפס" מדגדגים יוצרי הגשר את השחקן במקום ללכוד אותו. הנלכד מתחלף עם אחד מיוצרי הגשר בתפקידו.

יש לנו תיש

יש לנו תיש, לתיש יש זקן,
ולו ארבע רגלים וגם זנב קטן
הי -
לה, לה, לה3X
משחק למספר זוגי של משתתפים. המשתתפים עומדים בשני טורים. שני העומדים בראשי הטורים נותנים ידיים, ומדלגים הלוך וחזור בין הטורים לצלילי שתי השורות הראשונות. כשהם חוזרים למקומם בראשי הטורים הם מרימים את ידיהם וכך ממשיכים את הגשר. שני הטורים עוברים מתחת לגשר, ופונים זה לימין וזה לשמאל, כדי להגיע ולתפוס שנית את מקומם באופן מסודר. כאשר אחרוני המשתתפים עוברים, הגשר מתפרק, ומרכיביו עוקבים איש אחר האחרון בטורו. באופן זה הופכים הראשונים לאחרונים, ובתור הבא רוקדים אלו שהיוו את השניים בטור בתור הזה.
השיר המקורי נכתב על ידי יצחק אלתרמן, אבי נתן אלתרמן. בשיר המקורי לא מופיע הפזמון:
יֵשׁ לָנוּ תַּיִשׁ, לַתַּיִשׁ יֵשׁ זָקָן, לוֹ אַרְבַּע רַגְלַיִם, וְזָנָב לוֹ קָטָן.
יֵשׁ לוֹ קַרְנַיִם –
קַרְנַיִם לִנְגּוחַ;
יֵשׁ לוֹ טְלָפַיִם
לִבְעוט וְלִבְרוחַ.
אֵין מַזִיק כָּמוֹהוּ;
לא יָנוּם, לא ייִשָן;
בְּעֵדֶר הַצאן הוּא
גַּם ראשׁ וְגַם רִאשׁוֹן.
יֵשׁ עֵז לוֹ – זוּגָתוֹ,
הִיא טִפְּשָׁה וּסְכָלָה;
אַךְ חָלָב הִיא נוֹתְנָה
כָּל יוֹם קַנְקַן מָלֵא.
לַתַּיִשׁ, לָעֵז
בֵּן קָטָן – גְּדִי.
יָפֶה הוּא וְחָבִיב,
אוֹתוֹ אוֹהֵב אֲנִי.
ישנה גרסה "חתרנית" לשיר שככל הנראה נהגתה על ידי ילדים:
יש לנו רבי, לרבי יש זקן
ולו ארבעה תלמידים, והוא מכה אותם
במקל, בסרגל, מה שבא ליד
ייתכן שהשיר המוכר הוא היתוך של שתי הגרסאות.

אחת שתיים שלוש וחצי

משחק למספר משתתפים בתורות. שחקן אחד מכדרר כדור לצלילי השיר:
אחת שתיים שלוש וחצי,
איש אחד נסע בטקסי,
הוא שילם גרוש וחצי, גרוש וחצי, אחת, שתיים שלוש
כאשר לצלילי המילים "וחצי" ו"בטקסי" על השחקן להעביר רגל מעל לכדור, ולהמשיך לכדרר. בהכשל השחקן עובר התור לשחקן הבא.
משחק נוסף הוא לצלילי השיר אלרי.

קפיצה בדלגית

אני מזמינה אותך ליום הולדתי שיתקיים ב...
היום והשעה בדקלום מכתיבים את מספר הקפיצות הדרושות בדלגית.
 
עגבניה צומחת בגינה, באה מישהי ואכלה אותה
במקום "מישהי" מציינים שם של משתתפת אשר מצטרפת לקפיצה בזוג או מחליפה את הקופצ/ת הנוכחי/ת.

השקת כף

משחקי ידיים הם משחקי שיתוף פעולה המיועדים לזוג משחקים. הכוריאוגרפיה הקלאסית של המשחק היא: מחיאת כף, השקת כף יד ימין של שני השחקנים, מחיאת כף, השקת כף יד שמאל. כוריאוגרפיה זו משמשת למשל בשיר "מאחורי היער (ההר)". לכוריאוגרפיה זו מצמידים על פי רוב שירים חדשים, כגון פתיחים של תוכניות טלוויזיה לילדים (למשל פרפר נחמד).
כוריאוגרפיה נפוצה פחות היא: יד ימין יורדת מטה על גבי יד שמאל של השחקן השני, בעוד יד שמאל עולה לעומת יד ימין של השחקן השני. יד ימין יורדת, בעוד יד שמאל עולה. מחיאת כף.

דלת בר

כוריאוגרפיה שונה לחלוטין משמשת למשל במשחק לצלילי הפתיח של דלת הקסמים (מילים: יורם טהרלב, לחן: נורית הירש). שתי כפות הידיים מוצמדות, ומתחילות בצד שמאל. הן נעות יחד ימינה על פני כפות היד הצמודות של השחקן השני, בהזכירן דלת בר. כפות הידיים חוזרות למרכז, וכף יד ימין נפרדת ומוחאת כף פעמיים על כף יד שמאל, אשר צמודה בגבה לגב היד של השחקן השני. כף יד ימין עולה מעל יד שמאל ואוחזת לרגע בכף יד ימין של השחקן השני. כף יד ימין יורדת מתחת לכף יד שמאל ואוחזת בכף יד ימין של השחקן השני. כף יד שמאל יורדת ואוחזת בכף יד שמאל של השחקן השני מתחת לכף יד ימין.
"אמנון ותמר שעלו על ההר..." לפי אותה מנגינה של החמור הקטן. לפי אותו ריקוד שרים גם את "החמור הקטן" מאת יהודית סלע-וינר, אשר אינו שיר רחוב.

מסירות

משחקי מסירות ללא כדור משוחקים על ידי ילדים בבית הספר היסודי. משחקים אלו הנם בעלי השלכות של מעמד חברתי, ולא של מיומנות. משחקי מסירות ללא כדור כוללים פזמון חוזר, המהווה דו-שיח בין הקבוצה לבין יחיד בקבוצה. במהלך פזמון זה קובע היחיד מי יהיה היחיד שיככב בבית הבא של הפזמון, כאשר אין הוא יכול להפנות את הבית הבא אל עצמו. ילדים בעלי מעמד חברתי רם נוטים לקבל את הכדור הווירטואלי אליהם פעמים רבות, בה במידה שהם עשויים לקבל כדור משחק אליהם פעמים רבות בעת משחק מסירות בכדור, או להירדף במשחק תופסת - הבנות על הבנים.

שירי מסירות עם ריקוד במעגל

אני עומדת במעגל - הקבוצה עומדת במעגל ומוחאת כפיים לקצב השיר. במהלך שתי השורות הראשונות מסתובב אחד המשתתפים במרכז המעגל ומצביע על העומדים במעגל, כאילו הוא עומד לבחור בהם. בסיום השורה השנייה נערכת הבחירה, ובמשך שתי השורות האחרונות מחולל הזוג (בגילאים צעירים יותר אין המין משנה, בניגוד גילאים מבוגרים). בסיום הפזמון פורש המחולל הראשון, וזה שנבחר תופס את תפקידו.
אני עומדת במ(ע)גל ומביטה סביבי,
אני מושיטה את ידי לחברה שלי,
ביער, ביער, ביער נרקוד, נרקוד.
ביער, ביער, ביער, נרקוד.
שירים נוספים לצליליהם רוקדים כמה פזמונים לפי עקרון דומה, הם:
בן לוקח בת
ובת לוקחת בן.
הרבי אמר-
אסור להתחתן.
שימי ידך בידי
אני שלך ואת - שלי.
שימי ידך בידי
אני שלך ואת - שלי.
הי, הי, גליה,
בת הרים יפהפייה.
הי, הי, גליה,
בת הרים יפהפייה.
לצלילי השיר הבא יש הרוקדים לפי עיקרון דומה, כאשר היחיד מחולל לצלילי שלוש השורות הראשונות:
יש לי גלידה הכי טובה
הכי טובה ומשובחה
קנו ממנה ילדים (או - "מי רוצה לטעום אותה?")
קוקו - אה-הה
גלידה טובה
פעילויות נוספות לצלילי שיר זה הן משחק הורה ותינוק (שלב ה"קוקו" מתאים לגיל בו הפעוט לומד כי עצמים שאינם נראים ממשיכים להתקיים) וכן ריקוד במעגל.

שירי מסירות ללא ריקוד

קבוצה: מי גנב ת'עוגיות מהקופסה?
יחיד 1: מספר חמש!
יחיד 5: מי, אני?
קבוצה: כן, אתה!
יחיד 5: מה פתאום?
קבוצה: אלא מי?
יחיד 5: מספר שמונה!
וחוזר חלילה.
קבוצה:אריק!
אריק: מי קורא לי בשמי
קבוצה: אריק!
אריק: קוראים (לי) שנית! (או: זה קולה של אימי או: זה שם עולמי)
קבוצה: רוצים אותך בטלפון!
אריק: אם זו לא ציפי, זה לא בא בחשבון!
קבוצה: ציפי!
וחוזר חלילה.